**A női fórum a 2015-évi első ülését tartotta január 27-én, ahol a félévre betervezett témák közül ez alkalommal a női érvényesülés és a női szerepek kerültek terítékre.**

A téma felvezetői illetve a házigazdák: Kassai Zita, Diószegi Lajosné és Román Gáborné voltak.

A női szerepek és női érvényesülés mondhatni örökzöld téma és sokféle szempontból lehet megközelíteni. A női fórumon ezt ez alkalommal filozofikus szemléletű megközelítésben hallhattuk. Kassai Zita, az Új Akropolisz Kulturális Közhasznú Egyesület helyi tagozatának vezetője a témát felvezető előadásában elmondta, hogy különböző szerepeink vannak, de a gyökere mindegyiknek ugyanaz. Az nő ősi jellemzői: a szeretet, élet, energia, bölcsesség. Sokféle szerepe van egy nőnek, aminek megfelelni sokszor kihívás, mégis mindegyiknek fontos jelentése van, mert mindegyik vezet valahová, azaz célja van. A betöltött életszerepeink során a legfontosabb kérdés, hogy abban a szerepben lelki társ vagyok-e? Valóban segítséget és támaszt tudok-e nyújtani. A nők szeretetre vágynak és a legnagyobb próbájuk az, hogy képesek-e átalakítani ezt a vágyukat feltétel nélküli adássá. Amikor nem kér, sokkal inkább ad. Egy nemzetközi kutatás bizonyította, hogy a magyar emberek a hagyományos, klasszikusnak mondható női-férfi szerepeket részesítik előnyben.

Az előadást követően kiscsoportos formában folyt tovább a téma feldolgozása. Egymás gondolatainak megismerésével és a véleménynyilvánítás lehetőségével a részt vevők számára értékes beszélgetés bontakozott ki. Megtudhattuk, hogy ki hogyan gondolkodik az egyes szerepekről, anyaként, gyermekként, barátnőként, társként, beosztottként vagy éppen vezetőként, közéleti szereplőként. Megvitattuk majd a többiekkel is ismertettük az egyes szerepek legfontosabb jellemzőit, nehézségeit és szépségeit.

A NÓRA-Hálózat keretében kialakított munkaerő-piaci segítségnyújtás lehetőségére és annak népszerűsítésére hívta fel a figyelmet Diószegi Lajosné, Ancika. Ingyenes szolgáltatásaikkal szakmai segítséget tudnak nyújtani az álláskeresők részére a segélyezési rendszertől a önéletrajz készítéséig.

Folytatódik a program keretében tervezett tréningsorozat is, amelynek korábban első állomása Miskolctapolca volt. A következő helyszín Eger lesz a változásmenedzsment, az érzelmi intelligencia és a vezetői készségek témakörével. A tréningen elsajátítható praktikus ismeretekre hívta fel a figyelmet Ónodi Zsuzsanna a „Civil Érték” Egyesület elnöke. A tréning helye: Egri Civil Ház, ideje: 2015. január 31. Minden érdeklődőt szeretettel várnak.

A női fórum közösségkovácsoló szabadidős programja február 7-én egy Eged-hegyre tervezett túra, amelynek vezetője Pappné Kormos Zsuzsanna lesz. Találkozó: 9.00 órakor a Várállomásnál az évszaknak megfelelő réteges öltözékben és bakancsban. Minden érdeklődőt szeretettel várnak!

A női fórumkövetkező ülése 2015.február 24-én várható.

Réti Erika